สั่งลดวงเงินทดรองราชการฯ
ใช้ช่วยเหลือภัยพิบัติรายจังหวัดจาก50เหลือ20ล้านกันรั่วไหล
19 ก.ย. 2555

ใช้ช่วยเหลือภัยพิบัติรายจังหวัดจาก50เหลือ20ล้านกันรั่วไหล
ครม.สั่งลดวงเงินทดรองราชการฯ เหลือ 20 ล้านบาทต่อจังหวัด พร้อมแก้ระเบียบป้องกันเงินรั่วไหลใช้จ่ายซ้ำซ้อน 
น.ส.ศันสนีย์ นาคพงศ์ โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบหลักการร่างระเบียบการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. ... ซึ่งเป็นการแก้ไขร่างระเบียบการคลังว่าด้วยเงินทดรองฯ ฉบับปี พ.ศ. 2546 
ขณะที่สำระสำคัญร่างระเบียบกระทรวงการคลังดังกล่าว กำหนดให้ลดวงเงินทดรองราชการของสำนักงานป้องกันและบรรเทาสาธารณภัยจังหวัด ที่ได้รับการจัดสรรให้ใช้ในทุกจังหวัดจาก 50 ล้านบาทต่อจังหวัด เหลือจังหวัดละ 20 ล้านบาทเท่านั้น 
พร้อมกันนี้ได้กำหนดหลักเกณฑ์ในการจัดซื้อจัดจ้างพัสดุเพื่อช่วยผู้ประสบภัยที่รัดกุม และจัดทำบัญชีรับจ่ายรายการพัสดุฯ ให้ชัดเจน
“ร่างระเบียบฉบับใหม่กำหนดให้มีการจัดทำบัญชีรับจ่ายพัสดุฯ ที่ต้องแสดงรายการและจำนวนพัสดุ รายชื่อหน่วยงานหรือเจ้าหน้าที่ผู้รับมอบพัสดุ หรือข้อมูลอื่นที่แสดงถึงการแจกจ่ายเพื่อเป็นหลักฐานซึ่งจะเป็นประโยชน์ในการป้องกันการแจกจ่ายที่ซ้ำซ้อน และใช้ในการตรวจสอบการแจกจ่าย” น.ส.ศันสนีย์ ระบุ
อย่างไรก็ตาม ครม.มอบหมายให้กรมบัญชีกลางหารือกับสำนักงานคณะกรรมการกฤษฎีกา สำนักงบประมาณ และหน่วยงานที่เกี่ยวข้องพิจารณารายละเอียดร่างระเบียบดังกล่าว โดยเฉพาะการกำหนดวงเงินทดรองราชการฯ และการประกาศพื้นที่ที่เป็นเขตภัยพิบัติ
น.ส.ศันสนีย์ กล่าวว่า สาเหตุที่กระทรวงการคลังเสนอแก้ไขระเบียบฉบับนี้ เนื่องจากพบว่าการใช้จ่ายเงินทดรองราชการฯ มีการเบิกจ่ายในจำนวนที่สูง โดยเฉพาะตั้งแต่ปี 2551-2555 เป็นต้นมา 
ขณะที่การใช้จ่ายเงินขาดการตรวจสอบและติดตาม ไม่มีการป้องกันการทุจริต มีการใช้จ่ายฟุ่มเฟือย รั่วไหล เบิกจ่ายซ้ำซ้อน และการขาดวินัยการเงินการคลัง
สำหรับการลดวงเงินทดรองราชการฯ จาก 50 ล้านบาท เหลือ 20 ล้านบาท กระทรวงการคลังระบุว่า วงเงินทดรองราชการฯ ที่กำหนดไว้ที่ 20 ล้านบาท เพียงพอกับสำหรับเป็นค่าใช้จ่ายที่จำเป็นในการดำรงชีพของประชาชน และซ่อมแซมที่อยู่อาศัยเป็นการเฉพาะหน้าหากเกิดภัยพิบัติ หากเงินไม่เพียงพอก็ขออนุมัติเบิกจ่ายเพิ่มเติมได้